Aðeins liðu rúmir tveir mánuðir frá því að lögmaður Hafdísar Helgu Ólafsdóttur sendi erindi til Ásmundar Einars Daðasonar, menntamálaráðherra, þar til ráðuneytið tilkynnti að sátt hefði náðst í dómsmáli Lilju Alfreðsdóttur gegn Hafdísi Helgu.
Þetta kemur fram í svörum menntamálaráðuneytisins við fyrirspurnum fréttastofu. Hafdís fékk greiddar 2,3 milljónir í miskabætur og allan málskostnað. Málskostnaður ríkisins nam 5,5 milljónum króna.
Kærunefnd jafnréttismála komst að þeirri niðurstöðu að Lilja hefði brotið jafnréttislög þegar hún skipaði Pál Magnússon í stöðu ráðuneytisstjóra mennta-og menningarmálaráðuneytisins.
Lilja freistaði þess að fá úrskurðinn ógiltan fyrir dómstólum og þurfti fyrir vikið að stefna Hafdísi Helgu þar sem það var hún sem kærði skipan Páls.
Héraðsdómur Reykjavíkur hafnaði kröfu Lilju og var niðurstaða dómstólsins mjög afdráttarlaus. Lilja áfrýjaði niðurstöðunni til Landsréttar en aldrei kom til þess að málið væri flutt þar.
Í erindi lögmanns Hafdísar, sem er dagsett 13. desember, var einmitt bent á að sennilega yrði málið flutt í Landsrétti þegar tvö ár væru liðin frá höfðun þess. Í ljósi eindreginnar niðurstöðu héraðsdóms væri óskað eftir afstöðu ráðherra til að fella málið niður og viðræðum um sanngjarnar lyktir málsins.
Engar fjárhæðir voru nefndar í erindinu sem fréttastofa fékk afhent.
Rúmum tveimur mánuðum síðar sendi ráðuneytið frá sér tilkynningu um að sátt hefði náðst í málinu.
Fréttastofa óskaði einnig eftir upplýsingum um hvort einhverjar lögfræðilegar álitsgerðir eða minnisblöð hefðu verið unnin í tengslum við sáttina en fékk þau svör að ekkert slíkt væri fyrir hendi.
